Βαρκελώνη

Αρχαιότητα

Η εποχή που κατοικήθηκε για πρώτη φορά η περιοχή της σημερινής Βαρκελώνης είναι ασαφής, τα ερείπια με πολλούς τάφους και στρώματα χρονολογούνται από το 5.000 π.χ. Υπάρχουν πολλοί θρύλοι σχετικά με την ίδρυση της πόλης, ο παλιότερος αναφέρει σαν ιδρυτή τον μυθικό Ρωμαίο ήρωα Ηρακλή. Στον νεώτερο αναφέρεται σαν ιδρυτής της πόλης ο στρατηγός από την Καρχηδόνα Αμίλκας Βάρκας πατέρας του διάσημου Αννίβα τον 3ο αιώνα π.χ., η πόλη ονομάστηκε προς τιμή του "Μπάρτσινο" από εκεί προήλθε το σημερινό της όνομα. Δεν υπάρχουν όμως ιστορικές αποδείξεις για να το επιβεβαιώσουν. 
Η Ρωμαϊκή Αυτοκρατορία αναμόρφωσε την πόλη σε κάστρο (15 π.χ.) με κέντρο το "Όρος Τάμπερ" έναν μικρό λόφο δίπλα από το σημερινό κέντρο της πόλεις. Οι Ρωμαίοι χρησιμοποιούσαν για την αποικία τους Βαρκελώνη το όνομα "Φαβεντία", το πλήρες όνομα ήταν "Κολόνια Φαβεντία Τζούλια Αουγκούστα Πία Μπαρτσίνο". Ο Πομπόνιους Μέλα καταγράφει πολλούς διάσπαρτους οικισμούς από κατοίκους με προέλευση από την γειτονική Ταρράγο, την σημερινή Ταρραγόνα που τότε ερημώθηκε. Σύντομα συγκεντρώθηκαν πολλοί κάτοικοι χάρη στον μεγάλο πλούτο και στην πλεονεκτική θέση της περιοχής στην δυτική Μεσόγειο. Οι Ρωμαίοι την είχαν απαλλάξει από τα αυτοκρατορικά βάρη, η πόλη έκοψε τα δικά της νομίσματα, μερικά από αυτά κομμένα την εποχή του Γάλβα υπάρχουν μέχρι σήμερα. 
Σημαντικά Ρωμαϊκά ερείπια εμφανίζονται στην υπόγεια πλατεία ντει Ρει που ανήκει στο Ιστορικό Μουσείο της Βαρκελώνης, το τυπικό Ρωμαϊκό σχέδιο υπάρχει και σήμερα στο ιστορικό κέντρο την "Γοτθική Συνοικία". Μερικά από τα ερείπια των Ρωμαϊκών τειχών ενσωμάτωσε ο Καθεδρικός Ναός της Βαρκελώνης που ακούγεται ότι ιδρύθηκε το 343.

Η Κομητεία της Βαρκελώνης

Στις αρχές του 5ου αιώνα οι Βησιγότθοι κατέκτησαν την Βαρκελώνη και την έκαναν πρωτεύουσα σε ολόκληρη την Ισπανία, τον 8ο αιώνα κατακτήθηκε από τους Άραβες. Την Βαρκελώνη κατέκτησε κατόπιν ο γιος του Καρλομάγνου Λουδοβίκος ο Ευσεβής, την έκανε πρωτεύουσα στην Ισπανική Μαρκιωνία μια ουδέτερη ζώνη ανάμεσα στην Ισπανία και την Γαλλία που κυβερνήθηκε από την Κομητεία της Βαρκελώνης. Οι διοικητές ήταν οι Κόμητες της Βαρκελώνης που τα πρώτα χρόνια ήταν διορισμένοι από την Δυναστεία των Καρολιδών αλλά σταδιακά η εξουσία τους εξασθένησε στην περιοχή με αποτέλεσμα να γίνει η κομητεία κληρονομική. Ο Γότθος Βιλφρέδος Α΄ της Βαρκελώνης μέλος του Οίκου των Μπελλονιδών και ιδρυτής του Οίκου της Βαρκελώνης ήταν ο πρώτος ανεξάρτητος κόμης, καθιέρωσε την κομητεία κληρονομική για τον ίδιο και τους απογόνους του. 
Ο εγγονός του Βιλφρέδου του Δασύτριχου Μπορέλ Β΄ της Βαρκελώνης θεωρείται ο πρώτος ανεξάρτητος κόμης, στην εποχή του η Βαρκελώνη δέχτηκε σκληρή επίθεση από τους Μαυριτανούς του Αλμανζόρ (6 Ιουλίου 985). Η λεηλασία των Μαυριτανών ήταν τόσο μεγάλη που οι περισσότεροι κάτοικοι δολοφονήθηκαν ή πουλήθηκαν σκλάβοι. Ο δισέγγονος του Μπορέλ Β΄ Ραϋμόνδος Βερεγγάριος Α΄ της Βαρκελώνης έκανε την πρώτη γραπτή κωδικοποίηση των Καταλανικών νόμων στις "Συνήθειες της Βαρκελώνης", ήταν η πρώτη γραπτή κωδικοποίηση νόμων στην Δυτική Ευρώπη. Ο εγγονός του Ραϋμόνδου Βερεγγάριου Α΄ Ραϋμόνδος Βερεγγάριος Γ΄ της Βαρκελώνης παντρεύτηκε την Ντους Α΄ της Προβηγκίας και έγινε Κόμης της Προβηγκίας, η Προβηγκία πέρασε σε νεώτερους κλάδους του Οίκου της Βαρκελώνης.

Το Βασίλειο της Αραγωνίας

Ο γιος του Ραϋμόνδου Βερεγγάριου Γ΄ Ραϋμόνδος Βερεγγάριος Δ΄ της Βαρκελώνης παντρεύτηκε την Πετρονίλα της Αραγωνίας και ένωσε την κομητεία της Βαρκελώνης και το Βασίλειο της Αραγωνίας στο Στέμμα της Αραγωνίας (1137). Ο γιος τους Αλφόνσος Β΄ της Αραγωνίας ήταν το πρώτο μέλος του Οίκου της Βαρκελώνης που πήρε τον τίτλο του βασιλιά της Αραγωνίας (1162). Το Στέμμα της Αραγωνίας σταδιακά κυριάρχησε σε ολόκληρη την δυτική Μεσόγειο, κατέκτησε το Βασίλειο της Νεαπόλεως, το Βασίλειο της Σικελίας. Ο δισέγγονος του Αλφόνσου Β΄ Πέτρος Γ΄ της Αραγωνίας κατέκτησε το Βασίλειο της Σικελίας προκαλώντας τον Σικελικό Εσπερινό (1282) που είχε σαν αποτέλεσμα την σφαγή των Γάλλων στην Σικελία και την ανατροπή του Καρόλου του Ανδεγαυού. Ο δεύτερος γιος του Πέτρου Γ΄ Ιάκωβος Β΄ της Αραγωνίας έγινε ο πρώτος Βασιλιάς της Σαρδηνίας και της Κορσικής (1297) με εντολή του πάπα που του έδωσε δώρο την Σαρδηνία και την Κορσική.
Ο εγγονός του Ιακώβου Β΄ Πέτρος Δ΄ της Αραγωνίας έφτασε τις κατακτήσεις του μέχρι την Ελλάδα, κατέκτησε το Δουκάτο των Αθηνών (1379) και το Δουκάτο Νέων Πατρών (1381). Ο γιος του Πέτρου Δ΄ Μαρτίνος της Αραγωνίας πέθανε χωρίς απογόνους και το Στέμμα της Αραγωνίας πέρασε στον Οίκο της Τραστάμαρα (1412). Η Τράπεζα της Βαρκελώνης η παλαιότερη τράπεζα στην Ευρώπη ιδρύθηκε από τους μεγιστάνες της πόλης για τις ανάγκες του βασιλείου (1401), ακολούθησαν η Τράπεζα της Βενετίας (1402) και η Τράπεζα της Γένοβας (1407). Ο γάμος του Φερδινάνδου του Καθολικού με την Ισαβέλλα Α΄ της Καστίλης (1469) ένωσε ολόκληρη την Ισπανία σε ένα βασίλειο, η πρωτεύουσα μεταφέρθηκε στην Μαδρίτη.

Ναπολεόντειοι Πόλεμοι

Η Βαρκελώνη έγινε το επίκεντρο του Καταλανικού εθνικισμού με πολλές επαναστάσεις όπως αυτή που ξέσπασε την περίοδο 1640 - 1652 εναντίον του Φιλίππου Δ΄ της Ισπανίας. Η μεγάλη πανώλη που ξέσπασε την περίοδο 1650 - 1654 θέρισε τον πληθυσμό της πόλης.
Τον 18ο αιώνα οικοδομήθηκε ένα κάστρο στο Μοντζουίκ με στόχο να επιβλέπει το λιμάνι, το οποίο χρησιμοποίησε ο διάσημος Γάλλος αστρονόμος Πιερ Μεσαίν για να μετρήσει το νότιο τμήμα ενός τόξου Μεσημβρινού της Γης ανάμεσα στη Δουνκέρκη και τη Βαρκελώνη (1791). Η μέτρηση αυτή έγινε η βάση της μονάδας μήκους του Μέτρου στο Διεθνές σύστημα μονάδων. Η ράβδος μέτρησης κατασκευάστηκε από πλατίνα(λευκόχρυσο) και παρουσιάστηκε στην Γαλλική Νομοθετική Συνέλευση (22 Ιουνίου 1799). Το μεγαλύτερο τμήμα της Βαρκελώνης υπέστη σοβαρό πλήγμα από τους Ναπολεόντειους Πολέμους αλλά η βιομηχανική επανάσταση έφερε ξανά μεγάλη πρόοδο στην πόλη. Ο πολεοδόμος Ιλντεφόνς Σερντά ι Σινιέρ (1815-1876) σχεδίασε την δεκαετία του 1850 το προάστιο Εσάμπλε και τα μεσαιωνικά τείχη γύρω από την παλιά πόλη της Βαρκελώνης κατεδαφίστηκαν.

Ισπανικός εμφύλιος πόλεμος

Όταν ξέσπασε ο Ισπανικός εμφύλιος πόλεμος η Βαρκελώνη και γενικά ολόκληρη η Καταλονία ήταν με φανατισμό δημοκρατική, πολλές επιχειρήσεις και δημόσιες υπηρεσίες πέρασαν σε έλεγχο Συνδικάτων όπως η Εθνική Συνομοσπονδία Εργατών. Την περίοδο που είχε την εξουσία η Δημοκρατική κυβέρνηση η πόλη βρισκόταν κάτω από τον έλεγχο των αναρχικών αλλά έχασαν τον έλεγχο τον Μάιο του 1938 με την είσοδο στην πόλη των κυβερνητικών στρατευμάτων. Η Βαρκελώνη έπεσε τελικά (26 Ιανουαρίου 1939) και ακολούθησε μεγάλη έξοδος των κατοίκων που δραπέτευσαν στα Γαλλικά σύνορα. Η μεγάλη αντίσταση των κατοίκων της Βαρκελώνης στο Πραξικόπημα του Φρανθίσκο Φράνκο είχε οδυνηρές επιπτώσεις στους ίδιους μετά την πτώση της δημοκρατικής κυβέρνησης. Τα συνδικάτα της Καταλονίας διαλύθηκαν και η Καταλανική γλώσσα σχεδόν απαγορεύτηκε. Η Βαρκελώνη παρέμεινε ωστόσο η δεύτερη μεγαλύτερη πόλη στην Ισπανία και εξακολουθούσε να βρίσκεται σε μεγάλη ευημερία παρά τις καταστροφές που υπέστη στον εμφύλιο. Το αποτέλεσμα ήταν μια εκτεταμένη μετανάστευση από όλες τις φτωχότερες περιοχές γύρω από την Καταλονία όπως η Ανδαλουσία, η Μούρθια και η Γαλικία στην Βαρκελώνη που αστικοποιήθηκε ταχύτατα.

Σύγχρονα χρόνια

Στην Βαρκελώνη φιλοξενήθηκαν οι Θερινοί Ολυμπιακοί Αγώνες 1992, το αποτέλεσμα ήταν να υποστεί η πόλη μεγάλες αλλαγές που άλλαξαν τον βιομηχανικό της χαρακτήρα, πολλές παλιές βιομηχανίες κατεδαφίστηκαν και στην θέση τους δημιουργήθηκαν δύο μίλια παραλίας. Οι νέες κατασκευές αύξησαν την χωρητικότητα της πόλης κατά 17%, την χωρητικότητα επεξεργασίας λυμάτων κατά 27% και τον ελεύθερο χώρο πρασίνου κατά 78%, ο αριθμός των ξενοδοχείων διπλασιάστηκε την περίοδο 1990 - 2004. Η δημοτικότητα της πόλης αυξήθηκε σημαντικά, το 2012 ήταν ο 12ος περισσότερο δημοφιλής προορισμός στον κόσμο και ο 5ος στην Ευρώπη.
Ο θάνατος του Φράκο έφερε ένα κύμα εκδημοκρατισμού σε ολόκληρη την Ισπανία, οι κάτοικοι της Βαρκελώνης ιδιαίτερα θεωρούσαν τους εαυτούς τους αδικημένους επειδή τιμωρήθηκαν 40 χρόνια περισσότερο από όλους για την στήριξη τους στην δημοκρατία. Ακολούθησαν μαζικές ειρηνικές διαδηλώσεις, περισσότερο από 1.000.000 κόσμος βγήκαν στους δρόμους με αίτημα την ανεξαρτησία της Καταλονίας από την Ισπανία (11 Σεπτεμβρίου 1977) που παραχωρήθηκε τελικά σε λιγότερο από έναν μήνα.
Η ταχύτατη ανάπτυξη της Βαρκελώνης στα τέλη του 20ου αιώνα οφείλεται σε δύο σημαντικά γεγονότα : την είσοδο της Ισπανίας στην Ευρωπαϊκή Οικονομική Κοινότητα (1986) και η φιλοξενία των Ολυμπιακών Αγώνων (1992). Η μεγάλη αστικοποίηση της πόλης είχε σαν αποτέλεσμα να διαδοθεί έντονα η φήμη σαν τουριστικός προορισμός αλλά η μεγάλη αύξηση των ενοικίων στα τέλη του 20ου αιώνα είχε σαν αποτέλεσμα να μετακινηθεί μεγάλο τμήμα του πληθυσμού στα προάστεια. Η τάση αυτή σταμάτησε μετά το 2001 επειδή ήρθε ένα νέο μεγάλο κύμα μεταναστών από την Λατινική Αμερική και το Μαρόκο.

Η επίθεση του 2017

Στην Βαρκελώνη παρατηρήθηκε ένα τραγικό περιστατικό όταν ένα Βάν ποδοπάτησε κατοίκους στο προάστειο Λα Ράμπλα (17 Αυγούστου 2017), σκότωσε 14 ανθρώπους και τραυμάτισε 100 από τους οποίους ο ένας πέθανε λίγο αργότερα. Ο πρωθυπουργός της Ισπανίας Μαριάνο Ραχόι απέδωσε το δυστύχημα σε επίθεση Τζιχαντιστών. Το Ειδησεογραφικό πρακτορείο Άμακ απέδωσε επίσης την επίθεση στο Ισλαμικό Κράτος.

Υποδομές

Όντας από τις σημαντικότερες πόλεις της Ισπανίας, η Βαρκελώνη εξυπηρετείται από το Αεροδρόμιο Βαρκελώνης - Ελ Πρατ το δεύτερο μεγαλύτερο αεροδρόμιο της Ισπανίας, και το μεγαλύτερο από κάθε παραθαλάσσια πόλη της Μεσογείου, με πάνω από 50 εκατομμύρια επισκέπτες για το 2018.
To Μετρό της Βαρκελώνης, αποτελείται από 12 γραμμές και 180 σταθμούς, κατά το 2019. Η γραμμή 9 του μετρό είναι η μακρύτερη πλήρως αυτοματοποιημένη γραμμή μετρό της Ευρώπης.

Μουσεία

Στην πόλη βρίσκονται επίσης πολλά μουσεία. Το μεγαλύτερο μουσείο της πόλης είναι το Εθνικό Μουσείο Τέχνης της Καταλονίας, που βρίσκεται στο λόφο Montjuic. Σημαντικά μουσεία τέχνης είναι επίσης το Μουσείο Πικάσο, το Μουσείο Άντονι Ταπιές, το Μουσείο της Πόλης της Βαρκελώνης , το Ίδρυμα Χοάν Μιρό και το Μουσείο Σύγχρονης Τέχνης της Βαρκελώνης.
Στην πόλη βρίσκεται και το Μουσείο της Μπαρτσελόνα, το οποίο αποτελεί το δημοφιλέστερο μουσείο της, με πάνω από 1.000.000 επισκέπτες ανά έτος.